Id-Deċiżjoni tal-Kummissjoni
tat-30 ta' Novembru 1998
dwar Regolament tekniku komuni għal stazzjonijiet terrestri mobbli tas-satellita (LMES) li joperaw fil-firxiet ta' frekwenza 1,5/1,6 GHz
(notifikati taħt id-dokument numru K(1998) 3695)
(Test b'rilevanza għaż-ŻEE)
(98/734/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/13/KE tal-Parlament Ewropew u tal-Kunsill tat-12 ta' Frar 1998 li għandha x'taqsam mat-tagħmir terminali ta' telekomunikazzjonijiet u tagħmir ta' stazzjon terrestri tas-satellita, inkluż ir-rikonoxximent reċiproku tal-konformità tagħhom [1], u b'mod partikolari l-Artikolu 7(2), it-tieni inċiż, tagħha,
Billi il-Kummissjoni adottatat il-miżura li tidentifika t-tip ta' tagħmir ta' stazzjon terrestri tas-satellita li għaliha jinħtieġ Regolament tekniku komuni, kif ukoll id-dikjarazzjoni assoċjata ta' l-għan skond l-Artikolu 7(2), l-ewwel inċiż;
Billi l-istandards armonizzati korrispondenti, jew xi partijiet minnhom, li jwettqu l-ħtiġiet essenzjali li jridu jiġu trasformati f'Regolamenti tekniċi komuni għandhom jiġu adottati;
Billi biex tiġi żgurata l-kontinwità ta' l-aċċess għas-swieq għall-manifatturi, jeħtieġ li jkun permessi arranġamenti ta' transizzjoni li jirrigwardaw it-tagħmir approvat skond ir-regolamenti nazzjonali ta' approvazzjoni tat-tip;
Billi l-proposta ġiet sottomessa lill-Kumitat (ACTE), skond l-Artikolu 29(2);
Billi r-Regolament tekniku komuni li għandu jiġi adottat f'din id-Deċiżjoni huwa skond l-opinjoni tal-ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għat-tagħmir ta' stazzjon terrestri tas-satellita li jaqa’ fi ħdan il-għan ta' l-istandard armonizzat identifikat fl-Artikolu 2(1).
2. Din id-Deċiżjoni tistabbilixxi Regolament tekniku komuni li jkopri stazzjonijiet terrestri mobbli tas-satellita (LMES) li joperaw fil-firxiet ta' frekwenza 1,5/1,6 GHz.
Artikolu 2
1. Ir-Regolament tekniku komuni għandu jinkludi l-istandard armonizzat imħejji mill-korp ta' l-istandardizzazzjoni rilevanti li jwettaq sa fejn hu applikkabli l-ħtiġiet essenzjali msemmija fl-Artikolu 17 tad-Direttiva 98/13/KE. Ir-referenza għall-istandard hija stipulata fl-Anness I.
2. It-tagħmir ta' stazzjonijiet terrestri tas-satellita kopert minn din id-Deċiżjoni għandu jikkonforma mar-Regolament tekniku komuni msemmi fil-paragrafu 1, għandu jissodisfa l-ħtiġiet essenzjali msemmija fl-Artikolu 5(a) u (b) tad-Direttiva 98/13/KE u għandu jissodisfa l-ħtiġiet ta' kull Direttiva oħra applikabbli, b'mod partikolari d-Direttivi tal-Kunsill 73/23/KEE [2] u 89/336/KEE [3].
3. L-Anness II, it-Tabella A, tiddikjara l-limiti ta' emissjonijiet mhux mixtieqa ‘l fuq minn 1000 MHz u barra mill-firxiet 1626,5 MHz sa 1645,5 MHz u 1656,6 MHz sa 1660,5 MHz applikabbli qabel l-1 ta' Ġunju 2002. L-Anness II, it-Tabella B, tiddikjara dawk il-limiti applikabbli mill-1 ta' Ġunju 2002.
Artikolu 3
Il-korpi notifikati maħtura biex iwettqu l-proċeduri msemmija fl-Artikolu 10 tad-Direttiva 98/13/KE għandhom fir-rigward tat-tagħmir ta' stazzjonijiet terrestri tas-satellita kopert bl-Artikolu 1(1) ta' din d-Deċiżjoni, jużaw jew jiżguraw l-użu ta' l-istandard armonizzat imsemmi fl-Anness wara n-notifika ta' din d-Deċiżjoni.
Artikolu 4
1. Regolamenti nazzjonali ta' approvazzjoni tat-tip li jkopru tagħmir fi ħdan l-iskop ta' l-istandard armonizzat imsemmi fl-Anness m'għandhomx jibqgħu applikabbli b'effett minn tliet xhur wara d-data ta' l-adozzjoni ta' din id-Deċiżjoni.
2. It-tagħmir ta' stazzjonijiet terrestri tas-satellita approvat skond dawn ir-regolamenti nazzjonali ta' approvazzjoni tat-tip jista’ jkompli jitqiegħed fis-suq nazzjonali u jitqiegħed fis-servizz.
Artikolu 5
Din id-Deċizjoni hija indirizzata lill-Istati Membri.
Magħmul fi Brussel, it-30 ta' Novembru 1998.